text: Apóstol Pabloqa tukuy imata muchorqa, ashkha kutispitaj wañuy patapi karqa (2 Cor. 1:8-10). Chaywanpis mana wañuyta manchachikorqachu, imajtinchus Jehová yanapananta yacharqa. Pay nerqa: "Yupaychasqa kachun Diosqa, Señorninchej Jesucristoj Tatan, imaraykuchus payqa khuyakoj Tata, tukuy imapi sonqochaj Diostaj. Payqa sonqochawanchej tukuy llakiyninchejpi", nispa (2 Cor. 1:3, 4). Pabloqa mana llakiyninwan atipachikorqachu. Ñakʼariykunapi rikukusqanqa wajkuna ñakʼarejtinku paykunamanta llakikunanpaj yanaparqa. Chayrayku, wajkunata sonqochayta aterqa.